Euroopa Liidu Teataja L 077 , 19/03/1994 Lk 0051 - 0058

Soomekeelne eriväljaanne: Peatükk 1 Köide 3 Lk 0116

Rootsikeelne eriväljaanne: Peatükk 1 Köide 3 Lk 0116



Komisjoni otsus, 22. veebruar 1994, rahvamajanduse kogutoodangu turuhindadesse arvutamise ühtlustamist käsitleva nõukogu direktiivi 89/130/EMÜ, Euratom rakendamiseks võetavate meetmete kohta (94/168/EÜ, Euratom) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Aatomienergiaühenduse asutamislepingut, võttes arvesse nõukogu 13. veebruari 1989. aasta direktiivi 89/130/EMÜ, Euratom rahvamajanduse kogutoodangu turuhindadesse arvutamise ühtlustamise kohta [1] ning arvestades, et: nõukogu 29. mai 1989. aasta määruses (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta [2] sätestatakse järgmist: - käibemaksu-omavahendite baasi arvutamiseks kasutatakse rahvamajanduse arvepidamise arvandmeid (artikkel 4), - komisjon kontrollib, kas kasutatud andmed ja arvutused on nõuetekohased (artikkel 11), - liikmesriigid annavad komisjonile vajalikud andmed (artikkel 12); nõukogu 29. mai 1989. aasta määruses (EMÜ, Euratom) nr 1552/89, millega rakendatakse ühenduste omavahendite süsteemi käsitlev otsus 88/376/EMÜ, Euratom, [3] sätestatakse, et komisjon kontrollib igal aastal kogusummasid, et avastada koostamisvead, ning liikmesriigid teevad kõik vajaliku kontrolli hõlbustamiseks; nõukogu protokolli kantud nõukogu ja komisjoni deklaratsioonis direktiivi 89/130/EMÜ, Euratom vastuvõtmise kohta on märgitud, et nimetatud direktiivi artikliga 6 loodud komitee, edaspidi "RKT komitee", peaks oma töös keskenduma nn varimajanduse paremale kajastamisele rahvamajanduse arvepidamises; makse ja sotsiaalkindlustust käsitlevaid liikmesriikide õigusakte rikkudes toimuva majandustegevuse kajastamine liikmesriikide hinnangutes rahvamajanduse kogutoodangule turuhindades, edaspidi "RKTth", on praegu ebaühtlane; RKTth arvutamisel on oluline tootmisüksuste arvu mõiste, olenemata sellest, millist kolmest meetodist sisemajanduse kogutoodangu suhtes turuhindades, edaspidi "SKTth", kohaldatakse; SKTth arvutamiseks toodangu ja sissetulekute alusel on vajalik SKTth aluseks oleva tööhõive mõiste; kõik liikmesriigid kohaldavad SKTth suhtes vähemalt üht neist kahest meetodist; demograafilised allikad (rahvaloendus, ühenduse tööjõuvaatlus) kujutavad endast tõhusat SKTth aluseks oleva tööhõive kindlakstegemise vahendit; üheksa liikmesriiki on rahvaloenduse korraldanud aastatel 1990/91 ning ülejäänud liikmesriikidel oli võimalik esitada võrreldavad andmed registrite ja/või valikvaatluste alusel; tööjõuvaatlust on 12 liikmesriigis järjepidevalt teostatud alates 1987. aastast; tööjõuvaatluses otseküsitluse rakendamine võib tulemuseks anda ning on mõningatel juhtudel ka andnud suurema tööhõive, kui on selgunud rahvaloendusel; kõikides liikmesriikides on olemas füüsiliste isikute ja ettevõtete tulumaksusüsteem ning käibemaksusüsteem koos vastavate maksuauditimehhanismidega; maksuaudititest saadud andmeid võib kasutada maksudest kõrvalehoidumisega seotud kohanduste tegemiseks maksuandmetes ning valeandmete korrigeerimiseks vaatlustes; mõningates liikmesriikides juba kasutatakse maksuauditite andmeid sel eesmärgil; vastavalt subsidiaarsuse põhimõttele on RKTth ammendavuse parandamise meetmeteks programmid, mida saab tõhusalt rakendada üksnes ühenduse tasandil; neid meetmeid kohaldatakse igas liikmesriigis riikliku statistika koostamise eest vastutavate asutuste ja institutsioonide järelevalve all; RKT komiteega on konsulteeritud ning see ei ole käesolevas otsuses sätestatud meedet tagasi lükanud, ON VASTU VÕTNUD KÄESOLEVA OTSUSE: I JAOTIS Eesmärk ja rakendusala Artikkel 1 1. Käesoleva otsuse eesmärk on parandada SKTth kui liikmesriikide RKTth peamise komponendi ammendavust seoses Euroopa rahvamajanduse arvepidamise süsteemi (ESA) tootmispiires sisalduva majandustegevusega. See hõlmab ka majandustegevust, mis on olemuselt õiguspärane, kuid ei toimu makse ja sotsiaalkindlustust käsitlevate õigusaktide kohaselt. 2. Käesoleva otsusega ettenähtud meetmed ei hõlma majandustegevust, mis vastavalt siseriiklikele õigusaktidele on õigusvastane. 3. III, IV, V ja VI jaotises sätestatud programmide esimesed tulemused liidetakse liikmesriikide RKT-hinnangutesse hiljemalt 30. septembriks 1995. II JAOTIS Mõistete määratlused Artikkel 2 RKT- ja SKT-hinnangud on ammendavad, kui need hõlmavad mitte üksnes statistilistes vaatlustes või haldusdokumentides otseselt vaadeldavat tootmist ning esmaseid tulusid ja kulusid, vaid ka otseselt mittevaadeldavat tootmist ning esmaseid tulusid ja kulusid. Viimased on seotud muu hulgas ühe või mitme järgmise nähtusega: - registreeritud ning majanduslikult aktiivsete üksuste puudumine statistikadokumentidest, - maksude ja/või sotsiaalkindlustusmaksete tasumisest kõrvalehoidumine, - vabastus kohustusest esitada andmeid maksuhaldurile ja sotsiaalkindlustusasutusele. Puudumine statistikadokumentidest hõlmab maksuhalduri või sotsiaalkindlustusasutuse juures registreeritud majanduslikult aktiivsete üksuste statistikadokumentides registreerimata jätmist ning ka selliste üksuste registreerimist statistikadokumentides, mis ei ole enam majanduslikult aktiivsed. Maksude ja sotsiaalkindlustusmaksete tasumisest kõrvalehoidumine hõlmab maksuhaldurile või sotsiaalkindlustusasutusele puudulike või võltsitud arvandmete esitamist ning ka kohustuslike maksu- või sotsiaalkindlustusdeklaratsioonide esitamata jätmist näiteks salajaste tootmisüksuste puhul. Vabastus kohustusest esitada maksuhaldurile ja sotsiaalkindlustusasutusele andmeid seondub muu hulgas teatavate toimingute või tehingute kohustusliku registreerimise alammääradega. See sisaldab teatavate isikute või ettevõtete rühmade vabastust ning osaliste deklaratsioonide esitamist, mis ei ole vastuolus maksu- ja sotsiaalkindlustussüsteeme reguleerivate õigusaktidega. Tööhõivena käsitatakse ESA lõigetele 808—814 vastavat siseriiklikku tööhõivet. III JAOTIS Praeguste RKT-hinnangute ammendavuse tagavate arvutuste ja kohanduste kirjeldus Artikkel 3 Liikmesriigid koostavad kõikide selliste arvutuste ja kohanduste kirjelduse, mis kajastaksid artikli 2 kohast otseselt mittevaadeldavat tootmist ning esmaseid tulusid ja kulusid. Arvutused ja kohandused võivad olla otsesed või kaudsed. Kaudsete kohanduste näiteks on koguse-hinna arvutused ning kaupade ja teenuste ostjate vaatlemise kaudu saadud hinnangud nõudluse kohta. Niipalju kui võimalik, jaotatakse asjaomased kohandused ja arvutused kirjelduses järgmiselt: 1. registreeritud ning majanduslikult aktiivsete üksuste puudumine statistikadokumentidest; 2. maksude ja/või sotsiaalkindlustusmaksete tasumisest kõrvalehoidumine: 2.1. salajased tootmisüksused; 2.2. muu kõrvalehoidumine, eelkõige valeandmete esitamine ja andmete esitamata jätmine registreeritud ettevõtete poolt; 3. vabastus maksuhalduri või sotsiaalkindlustusasutuse juures registreerimisest: 3.1. seoses registreerimise alammääradega; 3.2. muudel registreerimisest vabastamise põhjustel. Kirjelduses viidatakse viimasele aastale, mille kohta on olemas lõplikud hinnangud. Artikkel 4 SKT suhtes toodangu meetodit kohaldavad liikmesriigid koostavad tabeli kõikidest sellistest kohandustest ja arvutustest valdkondade kaupa NACE-CLIO R44 alusel või, kui see ei ole võimalik, nende arvutustes kasutataval kokkuvõtlikkuse tasemel ja vähemalt NACE-CLIO R25 tasemel (vt ESA, liigituse ja koodide jaotis). Tabelis: - kirjeldatakse kohanduse liiki (nt kohanduse põhjus, kas tegemist on kaudse või otsese kohandusega, registreerimise alammäär jne), - kirjeldatakse kohandamiseks kasutatavate andmete allikat või allikaid (liik, aasta, seos tegevuse ulatusega NACE-CLIO-klassis), - kirjeldatakse arvutusmeetodit (kasutatavad muutujad, eeldused, arvutusmeetodi konkreetne näide), - otseste kohanduste puhul: märgitakse kohanduse väärtus absoluutselt ning protsendina kogulisandväärtusest (millega seoses tuleks kasutada kõikide muudatuste ja liitmise järgset lõplikku hinnangut), - kaudsete kohanduste puhul: selgitatakse, miks neid tuleb sellisena käsitada ning, kui võimalik, esitatakse tõendid eelduste õigsuse kohta. Nimetatud tabeli vorm on esitatud I lisas. Artikkel 5 SKT suhtes sissetulekute meetodit kohaldavad liikmesriigid näevad ette kõikide selliste kohanduste ja arvutuste kirjelduse, mis on seotud töötajate palkade, juriidilise isiku õigusteta üksuste äritegevuse kogukasumi ja äriühingute äritegevuse kogukasumiga. Nimetatud kirjelduses kasutatavas tabelis märgitakse sektorite või valdkondade kaupa: - kohanduse liik (vastavalt artiklis 4 sätestatule), - kohanduseks kasutatavate andmete allikad (vastavalt artiklis 4 sätestatule), - arvutusmeetodid (vastavalt artiklis 4 sätestatule), - otseste kohanduste puhul: absoluutne ja suhteline väärtus (vastavalt artiklis 4 sätestatule), - kaudsete kohanduste puhul: põhjend (vastavalt artiklis 4 sätestatule). Nimetatud tabeli vorm on esitatud II lisas. Artikkel 6 SKT suhtes kulude meetodit kasutavad liikmesriigid koostavad juhtudel, kus kulunäitajad põhinevad tootjaüksuste müügil või ostul (nt jaemüük või kapitalikaupade ost tootjate poolt), kõikide selliste kohanduste ja arvutuste kirjelduse. Nimetatud kirjelduses kasutatavas tabelis märgitakse arvutustes kasutataval kokkuvõtlikkuse tasemel: - kohanduse liik (vastavalt artiklis 4 sätestatule), - kohanduseks kasutatavate andmete allikad (vastavalt artiklis 4 sätestatule), - arvutusmeetod (vastavalt artiklis 4 sätestatule), - otseste kohanduste puhul: kohanduse absoluutne ja suhteline väärtus protsendina kuludest (millega seoses tuleks kasutada kõikide muudatuste järgset lõplikku hinnangut), - kaudsete kohanduste puhul: põhjend (vastavalt artiklis 4 sätestatule). Nimetatud kirjelduses kasutatava tabeli vorm on esitatud III lisas. Artikkel 7 Kui RKT hindamisel ei tehta puudumise, kõrvalehoidumise või vabastuse korral kohandusi või neid tehakse üksnes osaliselt, teevad liikmesriigid ettepanekud nende puuduste kõrvaldamiseks vajaliku meetmeprogrammi kohta. Artikkel 8 Kogu artiklites 3–7 nimetatud teave saadetakse hiljemalt 30. juuniks 1994 Euroopa Ühenduste Statistikaametile. RKT komitee arutab seda 1994. aasta teisel poolel. IV JAOTIS Praeguste RKT-hinnangute aluseks oleva tööhõive kinnitamine Artikkel 9 Liikmesriigid võrdlevad demograafiliste allikate kohaseid tööhõiveandmeid praeguste RKT-hinnangute aluseks oleva tööhõivega. Tööhõivena käsitatakse siseriiklikku tööhõivet. Kui demograafiline andmeallikas ei vasta nimetatud tööhõivekäsitusele, koostatakse esmalt tabel, milles näidatakse vastavuse saavutamiseks vajalikud muudatused. Tabelis esitatakse niipalju kui võimalik ning vastavalt siseriiklikule tavale: - muudatuse põhjus, - muudatuseks kasutatud andmeallikas ja selle peamised tunnused, - arvutusmeetod (muutujad, eeldused ja arvutuse konkreetne näide), - muudatuse väärtus (absoluutselt ja protsendina töötajate hulgast). Tabeli vorm on esitatud IV lisas. Tööjõuvaatluse andmetes tuleb teha muudatusi näiteks seoses institutsioonilistes kodumajapidamistes elavate isikute ja piiriüleste töötajatega. Kuna tööjõuvaatlus on valikvaatlus, tuleks kirjeldada ka kogu riigi andmete arvutamise menetlust (andmeallikad ja arvutusmeetod). Liikmesriikidelt nõutakse andmeid rahvaloenduse ja tööjõuvaatluse vea ülemmäära kohta. Koostada tuleb ka tabelid muudatuste esitamiseks valdkondade kaupa. Teenuste puhul kasutatakse NACE-CLIO R44 liigitust ja muude valdkondade puhul NACE-CLIO R25 liigitust. Nimetatud tabeli vorm on esitatud V lisas. Artikkel 10 1990. või 1991. aasta kohta koostavad liikmesriigid valdkondade kaupa tabeli töötajate ja füüsilisest isikust ettevõtjate koguarvu kohta vastavalt rahvaloenduse, tööjõuvaatluse ja rahvamajanduse arvepidamise andmetele. Teenuste puhul kasutatakse NACE-CLIO R44 liigitust ja muude valdkondade puhul NACE-CLIO R25 liigitust. Esitatakse rahvamajanduse arvepidamise aluseks olevate tööhõivenäitajate allikas ning kirjeldatakse nende seost lisandväärtuse ja ressursituluga. Tööjõuvaatluse andmetes tuuakse eraldi välja: - töötajate täis- ja osaajaga töökohad, - põhitöökohtade arv, - põhitöökohtadel töötatud keskmine tundide arv, - kohakaasluskohtade arv, - kohakaasluskohtadel töötatud keskmine tundide arv, - põhitöökohad ja kohakaasluskohad täistööajale taandatuna. Nimetatud tabeli vorm on esitatud VI lisas. Lisaks sellele esitatakse olemasolevad ametlikud hinnangud ebaseaduslike sisserändajate ning nende tegevuse kohta. Kirjeldada tuleb töökohtade arvu taandamist täistööajale. Kirjeldus peab sisaldama andmeallikaid, muutujaid, eeldusi ja konkreetset näidet täistööajale taandamise kohta. Taandamisel võetakse arvesse selliseid nähtusi nagu ajutised töökohad, hooajatööd, praktikandid ja ebaseaduslikud sisserändajad. Kui mõnes majandustegevuses ilmneb märkimisväärseid erinevusi, esitavad liikmesriigid nõutavad andmed majandustegevuse siseriikliku liigituse kõige üksikasjalikumal tasandil. Artikkel 11 Liikmesriigid, kelle käsutuses on töökohaloenduste, laiendatud tööjõuvaatluste, ajakasutusuuringute, kodumajapidamiste kulutuste suunatud uuringute andmed või mis tahes muud andmed, mis heidavad valgust tööhõivele üldiselt ning eelkõige kõrvaltegevustele, võivad esitada lisatabeleid nimetatud andmetega. Eelkõige: - võivad liikmesriigid, kelle käsutuses on töökohaloenduse (registripõhise töökohtade loenduse) andmed, koostada töökohaloenduse põhjal töötajate ja füüsilisest isikust ettevõtjate töökohtade arvu valdkondade kaupa käsitleva tabeli, - võivad liikmesriigid, kelle käsutuses on lisaküsimusi sisaldavate laiendatud tööjõuvaatluste, ajakasutusuuringute või kodumajapidamiste kulutuste suunatud uuringute andmed, koostada nimetatud allikate põhjal kohakaasluskohtade arvu käsitlevad tabelid. Artikkel 12 Artiklites 9, 10 ja 11 nimetatud teave saadetakse hiljemalt 30. juuniks 1994 Euroopa Ühenduste Statistikaametile. RKT komitee arutab seda 1994. aasta teisel poolel. V JAOTIS Loonustulu ja jootrahaga seotud eeskirjade ja statistiliste kohanduste kirjeldus Artikkel 13 1. Liikmesriigid koostavad ülevaate järgmisi punkte käsitlevatest kehtivatest maksueeskirjadest: - tööautode kasutamine isiklikel eesmärkidel, - tööandjate toetused sööklate jooksvateks kuludeks, sealhulgas pakutava toidu hinna ning sööklapersonali töötasude katteks, kuid mitte renditasude, koristamise, kütte, elektri ja ruumide haldamisega seotud muude kulude katteks, - tööandjate poolt töötajatele antavad toidutalongid, - töötajatele hotellides, toitlustusasutustes ja põllumajanduses tasuta või alandatud hinnaga pakutav toit ja majutus, - üürita eluruumid ja eluruumid, mida antakse töötajatele üürile alla turuhinna, - intress, mis jääb võtmata, kui tööandjad annavad töötajatele laenu alandatud intressimääraga või intressivabalt, - töötajatele tasuta või alandatud hindadega antavad sõidupiletid, - töötajatele tasuta või alandatud hindadega tarnitav elekter ja süsi, - tasuta telefon (kodus), - enda müüdavate kaupade ja teenuste tarbimine ettevõtjate poolt, - kõik muud koguse poolest olulised punktid. Liikmesriigid kirjeldavad iga nimetatud punkti puhul menetlust, mida kasutati, et tagada nii maksustatava tulu osa kui maksuvaba osa käsitamine töötajate töötasuna või juriidilise isiku õigusteta üksuste äritegevuse kogukasumina (mitte aga vahetarbimisena). Kui teatavates punktides tehakse kohandusi, kirjeldatakse andmeallikaid, arvutusmeetodit ja kohanduse väärtust. 2. Liikmesriigid võrdlevad oma loonustuluhinnanguid iga nelja aasta tagant teostatava ühenduse tööjõukulude uuringu tulemustega, kuna ka viimane sisaldab andmeid loonustulu kohta. Liikmesriigid kirjeldavad seda võrdlust. Artikkel 14 Kirjeldada tuleb jootraha suhtes kohaldatavaid arvutusi. See sisaldab kasutatava andmeallika peamisi tunnuseid (liik, aasta jne). Artikkel 15 Kui artiklites 13 ja 14 viidatud kirjeldustest selgub, et mõnda eespool nimetatud loonustasu või jootraha osa ei ole RKT koostamisel nõuetekohaselt arvesse võetud, teevad liikmesriigid ettepanekud tulude selle osa arvessevõtmiseks. Artikkel 16 Kirjeldused ja ettepanekud esitatakse hiljemalt 30. juuniks 1994 Euroopa Ühenduste Statistikaametile. RKT komitee arutab neid 1994. aasta teisel poolel. VI JAOTIS RKT-hinnangute ammendavuse parandamiseks maksuauditite andmete kasutamise uurimine Artikkel 17 Liikmesriigid esitavad hiljemalt 30. juuniks 1994 Euroopa Ühenduste Statistikaametile aruande RKT-hinnangute ammendavuse parandamiseks maksuauditite kasutamise otstarbekuse kohta. Aruanne hõlmab eelkõige järgmist: - kättesaadavate andmete liik (kas auditid on juhuslikud või korralised, asjaomased aastad, auditeeritavate üksuste valiku kriteeriumid ja kasutatud muutujad), - nimetatud andmete kättesaadavus. See hõlmab arvutusi, mida võivad teostada statistikaametid, kes pääsevad juurde maksuregistrite anonüümsetele andmetele. See hõlmab ka arvutusi, mida andmekaitse-eeskirjadest tulenevalt peaksid tegema maksuhaldurid ise, - nende andmete kasutatavus liikmesriikide RKT-hinnangute ammendavuse parandamiseks. RKT komitee arutab neid aruandeid 1994. aasta teisel poolel. Artikkel 18 Käesolev otsus on adresseeritud liikmesriikidele. Brüssel, 22. veebruar 1994 Komisjoni nimel asepresident Henning Christophersen [1] EÜT L 49, 21.2.1989, lk 26. [2] EÜT L 155, 7.6.1989, lk 9. [3] EÜT L 155, 7.6.1989, lk 1. -------------------------------------------------- I LISA Artiklit 4 täiendav tabel: arvutuste ja kohanduste kirjeldus, mis hõlmavad puudumist, kõrvalehoidumist või vabastust toodangu meetodi puhul +++++ TIFF +++++ -------------------------------------------------- II LISA Artiklit 5 täiendav tabel: arvutuste ja kohanduste kirjeldus, mis hõlmavad puudumist, kõrvalehoidumist või vabastust sissetulekute meetodi puhul +++++ TIFF +++++ -------------------------------------------------- III LISA Artiklit 6 täiendav tabel: arvutuste ja kohanduste kirjeldus, mis hõlmavad puudumist, kõrvalehoidumist või vabastust tarbimise meetodi puhul +++++ TIFF +++++ -------------------------------------------------- IV LISA Artiklit 9 täiendav tabel: muudatused siseriikliku tööhõive mõistega kooskõlla viimiseks +++++ TIFF +++++ -------------------------------------------------- V LISA Artiklit 9 täiendav tabel: muudatused siseriikliku tööhõive mõistega kooskõlla viimiseks valdkondade kaupa +++++ TIFF +++++ -------------------------------------------------- VI LISA Artiklit 10 täiendav tabel: töötajate hulk vastavalt rahvaloendusele, tööjõuvaatlusele ja rahvamajanduse arvepidamisele ( NB: pärast vajalikke muudatusi siseriikliku tööhõive mõistega kooskõlla viimiseks, vt artiklit 9 täiendavaid tabeleid ) +++++ TIFF +++++ --------------------------------------------------